《康熙戊戍六月朔奉命册封琉球述怀三首 其一》
清代·徐葆光

我生寡行役，敦敦守书案。少长太湖旁，临涯渺无岸。

朅来京国游，涉江已三叹。浊流益奔驶，疑向银河乱。

今将事澥东，宠命贲冗散。皇灵畼九垓，当险敢云惮。

衔纶出区夏，邮签浩难算。八千闽越路，未及溟程半。

涉川守忠信，古人宁我谩。兹游纵目初，奇绝平生冠。

作者简介：（?—1723）江苏长洲人，字亮直。康熙五十一年进士，授编修。琉球国王嗣位，充册封副使。后乞假归，著《中山传信录》，记琉球风情。工诗古文。有《二友斋文集》、《海舶集》。